钦定古今图书集成/理学汇编/文学典/第198卷 > 《太清宫九咏序》范仲淹
## 钦定古今图书集成/理学汇编/文学典/第198卷 > 《太清宫九咏序》范仲淹

谯有老子庙，唐为太清宫，地灵物奇，观者骇异。历代
严护景概所存，若灵溪、涡河、九龙井、左细再生、升天
桧，皆附于图籍，发乎咏歌。而风人之才，难其破的。余
友曼卿，将命斯来，实董宫事。嗜道之外，乐乎声诗。览
灵仙之区，异其八物，益以宫题，而成《九咏》。观其立意，
皆凿幽索秘，破坚发奇，高凌虹蜺，清出金石，有以见
诗力之雄哉！文以气为主，此其辨乎？矧夫人托文而
志深，物乘文而名远，如扬子云之《绵竹》、王文孝之《灵
光》、孙兴公之《天台》，皆挥藻一时，腾照千载者矣。彼
物也，庇圣贤之居而能长久，后果动君子之风雅以
发乎名；矧人也，庇圣贤之道则能高明，果亦动天下
之颂声以扬其烈，览之者得无起欤？《高平范仲淹序》。